કૃષ્ણ કેટકેટલાને માટે શિક્ષક – માર્ગદર્શક હતા? રાધા સહ અનેક ગોપીઓ અને ગોવાળોને તેમણે નિર્વ્યાજ સ્નેહ અને પ્રેમનું રસપાન કરાવ્યું, દ્રૌપદી, અર્જુન, યુધિષ્ઠિર, ભીમ, કુંતી, કર્ણ, ભીષ્મ… કોઈકને જીવનની સાચી સમજ આપીને, કોઈકને મૂંઝવણમાંથી માર્ગ બતાવીને, કોઈકને અણીને સમયે તારણહાર બનીને, કોઈકને ધીરજ બંધાવીને તો કોઈકને સત્ય સમજાવીને, કૃષ્ણ અનેકોને માટે સાચા શિક્ષક બની રહ્યા. કૃષ્ણ પ્રત્યેના આપણા અહોભાવનું કારણ તેમના ચમત્કારો નહીં, તેમણે લગભગ જીવનની દરેક પરિસ્થિતિ માટે આપેલી સમજ અને દોરવણીને લીધે મળતી સાચી સલાહ હોવી ઘટે. આજે જ્યારે વોટ્સએપ વગેરે પર કૃષ્ણ વિશેના સાવ બુદ્ધિહીન સંદેશા અને ટીચર્સ ડે પર ટીચર્સની બોટલ સાથે હેપ્પી ટીચર્સ ડે વાળી ઈમેજ અનેકો પાસેથી ફોર્વર્ડ થતા જોઉં છું તો તેમની સમજ પર પ્રશ્નાર્થ થાય છે, સાથે સાથે તેમના શિક્ષકોની મહેનત પર ફરી વળેલુ પાણી જોઈને અફસોસ થાય છે. જે પ્રજા પોતાના આદર્શોને કે તેમના જીવન પ્રત્યેના દ્રષ્ટીકોણને જ પૂર્ણપણે સમજી શક્તી નથી તેવા ધર્મની સંસ્થાપના કરતા પહેલા શિક્ષક બનીને તેમને સાચી સમજણ આપવા કૃષ્ણએ જન્મ લેવો પડશે, તેમનામાં રહેલી સાધુતાને જગાડવા અને દુષ્ટતાને નિવારવા…